राईकाें की ढाणी स्थित शारदा बाल निकेतन स्कूल में मंगलवार को 10वीं कक्षा के एक शरारती छात्र ने अपनी कक्षा में अपने ऊपर व दोस्तों पर इतना परफ्यूम लगा दिया कि उसकी गंध से चार छात्राओं व एक छात्र की तबीयत बिगड़ गई। एकाएक हुई इस घटना से स्कूल परिसर में अफरा तफरी का माहौल हो गया। आनन-फानन में छात्राओं को प्राथमिक उपचार किया। इसके बाद भी उनकी तबीयत में सुधार नहीं हुआ तो उन्हें अस्पताल ले जाना पड़ा। छात्राएं बार-बार चक्कर आने की शिकायत कर रही थीं। इस बीच संस्थाप्रधान ने अभिभावकों को सूचना देकर बुलाया। इस बीच छात्राओं व छात्र को बांगड़ अस्पताल में भर्ती कराया गया। यहां उपचार के बाद उन्हें छ़ुट्टी दे दी।
यह था पूरा घटनाक्रम : 7वें पीरियड के लिए शिक्षक जब 10वीं कक्षा में जाते इससे पहले एक शरारती छात्र ने स्कूल बैग से परफ्यूम निकाल कर खुदके व दोस्तों पर लगाना शुरू कर दिया। इस कक्षा में करीब 40 बच्चे अध्ययनरत हैं। परफ्यूम की गंध से पूरा कक्ष महकने लगा जिससे चार छात्राएं गीता, डिंपल, भाग्यश्री परिहार, कोमल व छात्र रोहित परिहार की तबीयत बिगड़ गई। इसके बाद शरारती बच्चे के अभिभावकों को बुलाकर स्कूल प्रबंधन की ओर से उसे पाबंद भी किया गया।
स्कूल में परफ्यूम की गंध से बीमार हुई छात्राएं।